นายกรัฐมนตรี ยืนยันรัฐบาลยังมีเสถียรภาพ ไม่มีปัญหาขัดแย้งและไม่กังวลพรรคเล็กอาจโหวตสวนในการอภิปรายไม่ไว้วางใจ
นายกรัฐมนตรี ยืนยันรัฐบาลยังมีเสถียรภาพ ไม่มีปัญหาขัดแย้งและไม่กังวลพรรคเล็กอาจโหวตสวนในการอภิปรายไม่ไว้วางใจ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันพรรคร่วมรัฐบาลไม่มีความขัดแย้ง หรือระหองระแหงกัน ซึ่งรัฐบาลยังมีเสถียรภาพ ไม่มีปัญหาอะไร ยังพูดคุย ปรึกษาและหารือกันดี ซึ่งคาดว่าอาจมาจากกระแสในโซเชียลมีเดีย ส่วนจะมั่นใจในพรรคร่วมรัฐบาลว่าจะเดินหน้าไปด้วยกันหรือไม่นั้น ส่วนตัวมองว่า ไม่สามารถบังคับใครได้ ให้เป็นสิทธิส่วนบุคคลส่วนกรณีที่กลุ่มพรรคเล็ก ออกมาระบุว่า หากรัฐบาลไม่สามารถชี้แจงในญัตติการอภิปรายไม่ไว้วางใจได้ อาจมีมติโหวตสวนรัฐบาลนั้น นายกรัฐมนตรีไม่กังวล มองว่าแล้วแต่ความคิดของแต่ละคน เพราะประชาธิปไตยเป็นแบบนี้ แต่ทั้งนี้อยากให้คำนึงถึงประเทศชาติด้วย จะเล่นการเมืองเพียงอย่างเดียวไม่ได้ ซึ่งท้ายที่สุดประชาชนจะได้รู้เอง ว่าเลือกตั้งกันมาแล้วทำประโยชน์หรือไม่ โดยยืนยันไม่สามารถนำเรื่องนี้มาต่อรองกับตนเองได้ เพราะที่ผ่านมาทำงานอย่างดีที่สุด หากจะเกิดอะไรขึ้น ก็ต้องยอมรับกัน ประเทศก็ต้องรับไปด้วยและประชาชนก็จะเดือดร้อนไปด้วยส่วนกรณีที่คณะกรรมาธิการป้องกันและปราบปรามการทุจริตและประพฤติมิชอบ สภาผู้แทนราษฏร ที่มีพลตำรวจเอก เสรีพิศุทธิ์ เตมียเวศ เป็นประธาน เชิญให้นายกรัฐมนตรีไปชี้แจงกรณีการถวายสัตย์ปฏิญาณไม่ครบถ้วนนั้น พลเอก ประยุทธ์ กล่าวว่า ได้มอบหมายให้รัฐมนตรีช่วยว่าการกระทรวงกลาโหม ไปชี้แจงแทนแล้ว ตามที่มีการเชิญมา